|  |
| --- |
| ­­ |
| OljuútboðLandsverk vegna landsins stovnar |
|  |
| 01.06.2017 |

Oljuútboð

**0 Útbjóðing av veiting av olju til landsins stovnar**

Tilboð verður heintað inn, sum alment innkeyp sambært rundskriv um keyp av vørum og tænastum.

**1 Endamál við oljuútboði**

Endamálið við oljuútboðnum er deils at tryggja, at landið kann fáa sum mest fyri skattgjaldarans pening. Harnæst so verður oljuútboðið nýtt, sum liður í verkætlanini Orkutøk, hvørs endamál bæði er at minka um orkutørv og flyta okkum mótvegis einari grønari loysn til nøktan av orkutørvinum hjá landsins bygningum.

Verkætlanin Orkutøk, ið er avtalað við Føroya Landsstýrið, inniber, at Landsverk er heimilað at keypa inn orku, vegna allar landsins stovnar. Harnæst er Landsverk heimilað at nýta partar av avsláttrinum í sambandi við oljuútboð til orkusparandi tiltøk. Somuleiðis kann Landsverk nýta árliga ágóðan, sum kemur frá orkusparandi tiltøkum, til onnur orkusparandi tiltøk til frama fyri landsins stovnar.

Samstarv við oljuveitara um orkusparandi tiltøk fær tí eina serliga høga raðfesting, men útboðið skal eisini sum heild stuðla undir HTU-viðurskifti, Heilsu-, Trygdar- og Umhvørvisviðurskiftini á orkuøkinum.

**2 Krøv til veitara**

Umráðandi er, at veitarin kann bjóða veitingartrygd og tryggja veiting av rættari vøru til allar viðkomandi adressur sambært hjáløgdum rokniørkum yvir almennar stovnar, sum koma undir oljuútboðið.

Umráðandi er, at komandi samstarvið millum oljuveitara, almennu stovnarnar og Landsverk kann vera so lætt umsitingarliga sum gjørligt, samstundis sum alt fer fram professionelt.

Ynskiligt er at:

- áfyllingar sum megingregla skulu fara fram sjálvvirkandi

- elektronisk fakturering, alt umvegis rokningardepilin

Fyri at fáa umsitingina so einfalda sum gjørligt, verða fakturar eins og í dag sendir beinleiðis til stovnin, sum fær oljuveitingina. Landsverk fær elektroniskt avrit av faktura.

*Kunning um orkunýtslu*

Í sambandi við Orkutak og orkusparing, so er kunnleiki um aktuellu oljunýtsluna sera viðkomandi. Hetta deils fyri at skapa áhuga fyri orkusparing á okkara stovnum og deils fyri at kunna krevja inn spardu upphæddina til Orkutak verkætlanina. Tí er umráðandi at Landsverk leypandi kann fáa slíka kunning til vega á einfaldan hátt.

Í roknað tilboðið skal vera, at veitarin árliga sendir yvirlit yvir oljunýtsluna útgreinað fyri hvørja veitingaradressu. Hetta skal gerast í fyrsta ársfjóðringi, og skulu hesi data veitast Landsverki í Excel rokniarki.

Útgreinaða yvirlitið skal innihalda:

* Eina meting av árs oljunýtsluni í litrum per ár útgreinað á adressur.
* Faktuella talið av litrum veitt undanfarna kalendaraár.

**3 Gjaldstreytir**

Minimum 30 daga gjaldsfreist.

**4 Innihald í veiting**

Tilboðið umfatar gassoljuveiting og hitatænastu til landsins stovnar. Veitingin umfatar eisini gassolju og autodiesel til framleiðsluvirksemi hjá Landsverki, sí hjáløgd rokniørk við útgreining yvir nýtslustøð.

**Hitatænastan og oljuveiting umfatar:**

* At skikka hitatænastufólk árliga reinsa og innstilla oljufýrsskipanina, so full úrtøka fæst úr oljufýrinum.
* Skjalfesting av mátingarúrslitum.
* Møguleika fyri hjálp allar ársins dagar um trupulleikar eru við oljufýrsskipanini.
* Vit rokna við at tænastan er virkin frá kl 8 allar yrkadagar og frá kl. 10 vikuskifti/halgidagar, og at hjálp fæst allar dagar fram til kl 22.

Tilboðið skal innihalda allar veitingar í samband við veiting av olju til avtakaran, herundir koyring, áfylling, fyrisiting og bílegging v.m. Somuleiðis skal tilboðið innihalda allan veitingar í samband við veiting av hitatænastum við oljufýrum, írokna koyring, fyrisiting og bílegging v.m.

Eykalutir verða faktureraðir fyri seg.

**5 Tillutarnartreytir:**

Tillutarnartreytin er besta lutfall millum prís og góðsku, við hesum vektaðu undirtreytum:

1. Prísur 85 %
2. Kunning frá servicevitjanum 5 %
3. Tænastur innan orkusparing 5 %
4. HTU 5 %

*85 % Meting av samlaða prísinum*

Prísurin verður mettur út frá avslátturinum. Hesin verður útroknaður sambært viðlagda tilboðslista.

*5 % Kunning frá servicevitjanum*

Við tillutarnartreytini Kunning frá servicevitjanum skal skiljast:

* Hvussu tilboðsgevarin ætlar at kunna Landsverk um standin á ketum og oljufýrum og hvussu hesi koyra.

Í metingini av tillutarnartreytini Kunning frá servicevitjanum, verður dentur lagdur á:

* Í hvønn mun tilboðsgevarin ger sannlíkt, at kunning um hitaskipanir og teirra stand kemur fram til Landsverk, og at hendan kunning er haldgóð. Tað verður mett positivt, um slík kunning verður veitt talgilt í rapportformi.
* Í hvønn mun tilboðsgevarin í sínum tilboðið greiður frá, hvussu hann ætlar at kunna um standin ketlar og oljufýr eru í, og hvussu raksturin er. Eisini um ítøkilig tilmæli til ábøtur ella útskiftan av oljufýrum, ketlum við meira – út frá teirri vitan, ið servicemaðurin hevur. Endaliga um aðrar møguleikar fyri betringum av rakstrinum av hitaskipanini, tá tað kemur til stýringar v.m.

Svarið til tillutarnartreytina Kunning frá servicevitjanum eigur at rúma:

* Eina frágreiðing av hvussu tilboðsgevarin ætlar at tryggja at kunning er haldgóð og á greiðan hátt kemur fram til Landsverk.
* Frágreiðing eigur ikki at fylla meira enn 1 A4 síðu.

*5 % Tænastur innan orkusparing*

Við orkusparing skal skiljast:

* Hvørji ítøkilig uppskot til orkusparandi tiltøk, sum tilboðsgevarin kann bjóða, sum kunnu virka fyri verkætlanini Orkutak. Landsverk kemur at gjalda fyri tiltøkini, og skulu tey haldast innan ein íløgutørv á 30% av tí samlaðu árligu sparingini sambært tilboðslistanum, og skulu hesi vera rættað móti hitaskipanum.

Svarið til tillutarnartreytina Tænastur innan orkusparandi tiltøk eigur at rúma:

* Eina frágreiðing av hvørji tiltøk tilboðsgevarin metur kunnu virka fyri verkætlanini Orkutak.
* Eina útgreining av uppskotum til tiltøk bæði við atlit til kostna og sparing. Tiltøkini skulu kunna fremjast innanfyri ein íløgutørv á 30% av tí samlaðu árligu sparingini sambært tilboðslistanum.
* Frágreiðingin eigur at verða stutt og greið, og eigur ikki at fylla meiri enn 5 A4 síður.

Í metingini av tillutanartreytini Tænastur innan orkusparandi tiltøk, verður dentur lagdur á:

* Í hvønn mun tilboðsgevarin ger sannlíkt at uppskot til tiltøkini virka fyri einari minking av orkunýtsluni hjá stovnum landsins.
* Í hvønn mun tilboðsgevarin ger sannlíkt um uppskot til tiltøk kunnu fremjast innan fyri ein íløgutørv á 30% av tí samlaðu árligu sparingini sambært tilboðslistanum.

*5% Meting av tænastum, sum veitarin kann bjóða innan HTU økið*

Við tillutarnartreytini “HTU økið” skal skiljast

* Hvussu tilboðsgevarin hevur skipað seg innan fyri trygd, heilsu og umhvørvi.

Í metingini av tillutarnartreytini “HTU økið” verður dentur lagdur á:

* Eina lýsing av HTU-politikkinum hjá tilboðsgevaranum, og í hvønn mun serlig atlit eru tikin fyri at fyribyrgja óhappum í breiðastu merking, og í hvønn mun atlit eru tikin fyri at minka um umhvørvisárin av oljuspillum.

Svarið til tillutarnartreytini “HTU økið” eigur at rúma:

* Eina frágreiðing av hvussu HTU politikkin hjá tilboðsgevaranum er og hvørji atlit eru tikin. Frágreiðingin eigur ikki at fylla meira enn 2 A4 síður.

Tillutarnartreytirnar verða mettar eftir einari samlaðari meting av tilboðnum.

**6 Tilboðstíðarskeið**

Tilboðstíðarskeiðið er 1 ár, við optión uppá at leingja tað tvær ferðir 1 ár.

**7 Serligt útboðsatlit til veitarar:**

Vit hava í Føroyum fáar veitarar innan olju. Útboðið er sera stórt, og kann tað tí ávirka kappingarstøðuna á marknaðinum sum heild. Tí verður eitt serligt fyrilit tikið fyri at tryggja, at Landsverk við útboðnum ikki órógvar kappingarstøðuna ov nógv.

Fyrilitið inniber, at vinnarin av útboðnum er tryggjaður 3/4 av veitingini, meðan veitarin við næst besta boðnum fær optión uppá at fáa umleið 1/4 av samlaðu útboðsnøgdini til somu treytir sum vinnandi boðið. Herundir koma eisini *Kunning um orkunýtslu,* sí punkt 2 og *Kunning frá servicevitjanum,* sí punkt 5.

Verður ikki tikið av hesi optión, fær vinnarin av útboðnum alla útboðsmongdina.

Verður optiónin aktuel, so leggja vit okkum eftir, at vinnarin av útboðnum fær tær størstu veitingarnar, soleiðis at umleið 1/2 av samlaðu útboðsnøgdini kemur frá teimum størstu oljukundunum. Teir eftirverandi kundarnir verða býttir javnt millum veitarnar báðar, og dentur verður lagdur á at velja kundarnar soleiðis, at samlaða talið av stovnum, ið koma at skifta veitara, verður so lágt sum til ber. Hetta fyri at avmarka umsitingina í sambandi við oljuútboðið.

**8 Avsláttur**

Avslátturin fyri brennievni verður býttur millum avvarðandi stovn og Landsverk. Alt eftir hvussu útboðið hilnast, ásetir Landsverk, hvussu avslátturin skal býtast.

Avsláttarpartin hjá Landsverki verður fluttur mánaðarliga til Landsverk, meðan avsláttarparturin hjá stovnunum verður trektur beinleiðis av faktura.

**9 Útboðsnøgdir**

Hjáløgd eru rokniørk, sum lýsa orkunýtsluna hoyrandi til oljuútboðið.

Rokniørkini eru gjørd út frá tí vitan, sum Landsverk hevur um oljunýtslu hjá avvarðandi stovni.

Aftaná oljuútboðið koma tríggjar fasur:

Fasa 1 Umfatar allar almennar bygningar, sum í verandi støðu ikki eru bundnir av avtalum um oljuveiting, sí hjálagt rokniark. Hesir koma beinanvegin undir avtaluna.

Fasa 2 Leigumál verða umløgd, so hvørt sum tað letur seg gera.

Fasa 3 Stovnar, sum eru bundnir av verandi avtalu um oljuveiting, koma undir hetta oljuútboðið, so hvørt sum teirra gomlu avtalur ganga út. Tann seinasta gongur, so vítt vit vita, út 31. januar 2018.

**10 Treytir**

Tilboð skulu latast inn talgilt gjøgnum samskiftispallin hjá Ordragevara, sum er iBinder.

Innlating av tilboðum fer fram við at uppsenda samlað tilboð til skiljiblað ´04. Tilboð´, inni í samskiftispallinum iBinder.

Sí eisini vegleiðing á heimasíðuni hjá iBinder:

<https://www.ibinder.com/pub/dk/filmklip.aspx> undir “Digitalt udbud”.

Tilboð skulu handast í síni heild í seinasta lagi: 28.06.2017 klokkan 13:00.

Tilboð sum koma inn eftir hesa freist verða ikki tikin til metingar.

Miða verður eftir at kunna um vinnandi skjótast gjørligt eftir tilboðsfreist.

Licitatión verður hildin á iBinder.

**11 Fyrivarni**

Orkunýtslan ávirkast, sum kunnugt, av bæði veðri og virksemi, harumframt mugu vit rokna við, at orkusparandi tiltøk kunnu koma at ávirka veitingina nakað í tíðarskeiðinum.

Fyrivarni verður tikið fyri møguligum skeivleikum í hjáløgdu rokniørkum.

**12 Spurningar**

Spurningar skulu setast á føroyskum til Palla Petersen á teldupost pape@lv.fo í seinasta lagi 16.06.17.

Spurningar verða svaraðir skrivliga og dulnevndir í rættingarskrivið gjøgnum iBinder. Svar verða atkomulig fyri allar tilboðsgevarar á iBinder skjótast gjørligt.

**13 Útboðstilfarið**

Útbjóðingartilfarið er sammansett av:

* Hesum útbjóðingarskrivi
* Tilboðslista dagfestur 06.06.17
* Rokniark, “Orkunýtsluskjal – Almen ogn og Framleiðsla ..”við upplýsing um:
	+ - oljunýtslu til upphiting hjá almennen stovnum, hvørs bygningar eru ogn landsins.
		- oljunýtslu hoyrandi til framleiðsluvirksemið hjá Landsverki.
* Rokniark, “Orkunýtsla leigumál ..”við mettari oljunýtslu hjá almennum stovnum, har landið hevur 3. parts leigumál.
* Rokniark við EAN numrum hjá almennum stovnum, at nýta í samband við fakturering via Rokningardeplinum.
* Trú- og heiður váttan um falna skuld til tað almenna (Paradigma hjá Landsverk)

Útbjóðingartilfarið er atkomuligt gjøgnum talgilda samskiftispallin hjá Ordragevara á:

<https://www.ibinder.com/External/EnquiryLink.aspx?id=elyswbojrv>

Tað er gjørligt hjá brúkarum av iBinder at tilluta loyvi til at síggja útboð gjøgnum iBinder. Vegleiðing er eisini at finna á www.iBinder.com.

Spurningar og support annars til samskiftispallin iBinder fæst við at venda sær til:

Ólavur Jóannesarson Hansen

telefon 290 863

teldupost olha@lvfo